Companìa dij Brandé

Vers la fin dj'agn 1920, dantorn al giornal Ij Brandé, la neuva generassion ëd poeta piemontèis as gropa ansema ant la Companìa dij Brandé, ch'a l'ha an Pinin Pacòt sò animator prinsipal.
Ël but a l'é ëd porté la poesìa a livej pì àut e madur che coj ch'a l'avìo caraterisà la generassion birichinòira.
La prima proclamassion pùblica dla constitussion dla companìa a l'é dla fin dël 1931, ant n'artìcol ëd Pacòt surtì ansima a la Rivista italiana di letteratura dialettale, antant che soa prima manifestassion coltural, dla fin dël 1930, a l'era stàita la publicassion ëd n'archeujta ëd dissèt poeta piemontèis, për onoré ij sent agn dla nàssita ëd Mistral.
Ai 10 d'avril dël 1974, la Companìa a l'é ëdcò constituisse con n'at ofissial, në strument dël nodar Giovanni Battista Picco, scrivù an presensa ëd Dumini Badalin, Milo Bré, Giuseppe Gastaldi, Alfredo Nicola, Censin Pich, Michele Ponte, Armand Motura, Oreste Porello.

Da soa nàssita e fin-a al di d'ancheuj, la companìa a l'ha fàit chërse generassion ëd poeta e a l'ha soagnà, an manera direta o indireta, vàire amportante inissiative ëd tua e valorisassion dla lenga e dla coltura Piemontèis, dzortut ant ël camp editorial.
N'esempi a son ij giornaj Ij Brandé, Musicalbrandé, Piemontèis Ancheuj.

Categorìa:Stòria dla literatura piemontèisa